ไตรมาส 4 แนะซื้อหุ้นรายตัว
&#8220;เกียรติศักดิ์ เจนวิภากุล&#8221; กรรมการผู้จัดการ สายงานวิจัย บริษัทหลักทรัพย์ (บล.) ไทยพาณิชย์ วิเคราะห์แนวโน้มหุ้นไตรมาส 4 ปี 2555 ว่า ไม่คาดหวังมากนักว่าจะมีข่าวเกี่ยวกับนโยบายที่เป็นบวกในไตรมาส 4 ปี 2555 ถ้ารัฐบาลสหรัฐไม่ตัดสินใจขยายระยะเวลามาตรการลดภาษีที่กำลังจะหมดอายุออกไปแต่เนิ่นๆ ในช่วงที่เกิดภาวะสุญญากาศหลังเลือกตั้งประธานาธิบดีในเดือน พ.ย. ขณะเดียวกันจีนก็กำลังใกล้เข้าสู่ช่วงการเปลี่ยนผู้นำประเทศที่มีขึ้นทุก 10 ปีด้วยเช่นกัน สำหรับตลาดหุ้นทั่วโลกรวมถึงตลาดหุ้นไทยที่เคยชินกับการตอบรับการเปลี่ยนแปลงทางนโยบายมาตั้งแต่เกิดวิกฤตการเงินโลก สิ่งที่น่าตื่นเต้นมากกว่าน่าจะอยู่ในไตรมาสแรกปี 2556
12 ต.ค. 2555

“เกียรติศักดิ์ เจนวิภากุล” กรรมการผู้จัดการ สายงานวิจัย บริษัทหลักทรัพย์ (บล.) ไทยพาณิชย์ วิเคราะห์แนวโน้มหุ้นไตรมาส 4 ปี 2555 ว่า ไม่คาดหวังมากนักว่าจะมีข่าวเกี่ยวกับนโยบายที่เป็นบวกในไตรมาส 4 ปี 2555 ถ้ารัฐบาลสหรัฐไม่ตัดสินใจขยายระยะเวลามาตรการลดภาษีที่กำลังจะหมดอายุออกไปแต่เนิ่นๆ ในช่วงที่เกิดภาวะสุญญากาศหลังเลือกตั้งประธานาธิบดีในเดือน พ.ย. ขณะเดียวกันจีนก็กำลังใกล้เข้าสู่ช่วงการเปลี่ยนผู้นำประเทศที่มีขึ้นทุก 10 ปีด้วยเช่นกัน สำหรับตลาดหุ้นทั่วโลกรวมถึงตลาดหุ้นไทยที่เคยชินกับการตอบรับการเปลี่ยนแปลงทางนโยบายมาตั้งแต่เกิดวิกฤตการเงินโลก สิ่งที่น่าตื่นเต้นมากกว่าน่าจะอยู่ในไตรมาสแรกปี 2556
กลยุทธ์การลงทุนและหุ้นเด่นในไตรมาส 4 ปี 2555 ในขณะที่ราคาน้ำมันฟื้นตัวดีขึ้นอย่างมากในไตรมาส 3 ปี 2555 สอดคล้องกับตลาดหุ้นทั่วโลก แต่กลยุทธ์การลงทุนของเราที่แนะนำให้หลีกเลี่ยงการลงทุนในหุ้นที่อ่อนไหวต่อปัจจัยมหภาค และเน้นหุ้นที่มีปัจจัยเฉพาะตัว 5 ตัวสามารถให้ผลตอบแทนสูงกว่าตลาดได้ เรายังคงใช้แนวคิดการวิเคราะห์แบบเจาะลึกเป็นรายบริษัท ในการคัดเลือกหุ้นเด่นสำหรับไตรมาส 4 ปี 2555 แต่เน้นไปที่หุ้นที่มีแนวโน้มได้รับประโยชน์จากการใช้จ่ายงบประมาณภาครัฐ ซึ่งมองว่าเป็นหนึ่งในองค์ประกอบของเศรษฐกิจที่มีแนวโน้มสดใสที่สุด
หุ้นบริษัท ซิโนไทย เอ็นจีเนียริ่งแอนด์คอนสตรัคชั่น (STEC) รัฐบาลวางแผนลงทุนในโครงการด้านโครงสร้างพื้นฐาน มูลค่า 2.2 ล้านล้านบาท ในระยะ 7 ปีข้างหน้า ผู้ที่จะได้รับประโยชน์อย่างชัดเจนจากแผนนี้ คือ บริษัทรับเหมาก่อสร้างไทย STEC เป็นหุ้นเด่นในกลุ่มนี้ เนื่องจากเป็นบริษัทรับเหมาก่อสร้างเพียงรายเดียวที่มีสถานะเงินสดสุทธิ
ธนาคารกรุงไทย (KTB) ความกังวลที่ตลาดมีต่อ KTB ผ่อนคลายลงหลังจาก KTB และบริษัท สหวิริยาสตีลอินดัสตรี (SSI) ประกาศเพิ่มทุน การที่ KTB มีสถานะเป็นธนาคารของรัฐทำให้ตลาดมองว่า KTB น่าจะเป็นหุ้นธนาคารที่ได้รับประโยชน์มากที่สุดจากการใช้จ่ายงบประมาณภาครัฐที่คาดว่าจะปรับตัวเร่งขึ้นตั้งแต่ไตรมาส 4 ปี 2555 เป็นต้นไป
บริษัท ปูนซิเมนต์ไทย (SCC) เชื่อว่า SCC ผ่านพ้นสถานการณ์เลวร้ายไปเรียบร้อยแล้ว แต่ราคาหุ้นยังปรับตัวต่ำกว่าตลาดอยู่ 9% ตั้งแต่ต้นปี 2555 ถึงปัจจุบัน คาดว่าธุรกิจปูนซีเมนต์/วัสดุก่อสร้างของ SCC จะปรับตัวดีขึ้นอย่างมาก
บริษัท ควอลิตี้ เฮ้าส์ (QH) คาดว่า QH จะทำยอดขายได้สูงกว่าตลาดคาด ประมาณการกำไรปี 2556-2557 สูงกว่าตลาดคาดอยู่ 23-33%
บริษัท ดิ เอราวัณ กรุ๊ป (ERW) ข้อมูลล่าสุดเกี่ยวกับอุตสาหกรรมท่องเที่ยวชี้ให้เห็นถึงการเติบโตเพิ่มมากขึ้น โดยจำนวนนักท่องเที่ยวต่างชาติในเดือน ส.ค. เพิ่มขึ้น 12% และในช่วง 8 เดือนแรกปี 2555 เพิ่มขึ้น 8.7% จากช่วงเดียวกันของปีก่อน การประกอบธุรกิจโรงแรมเพียงอย่างเดียวทำให้ ERW เป็นหนึ่งในหุ้นที่น่าจะได้รับประโยชน์มากที่สุดจากแนวโน้มการเติบโตของอุตสาหกรรมท่องเที่ยวไทย ผลการดำเนินงานของบริษัทฟื้นตัวแล้วและมีแนวโน้มที่จะปรับตัวดีขึ้นอย่างต่อเนื่อง